Lex

Lex.dk er en online-portal til danske opslagsværker, skabt af Trap Danmark, Gyldendal og G.E.C. Gads Fond. Foreningen Lex.dk, der står bag portalen, blev stiftet den 29. april 2019 af Gyldendal A/S, G.E.C. Gads Fond, Danske Universiteter og Det Danske Sprog- og Litteraturselskab. Foreningen er støttet af en bevilling på Finansloven på i alt 23 million kroner gældende i perioden 2019 til 2022, og med finansloven for finansåret 2022 bevilges der af Folketinget 13 millioner i 2022 samt 10 millioner årligt i årene 2023-25. Lex.dk som hjemmeside blev lanceret den 25. maj 2020. Der er en plan om fortsat drift og opdatering af siden efter 2022, hvor Danske Universiteter vil have det indholdsmæssige ansvar. De årlige omkostninger vil efter planen være på omkring 15-20 million kroner.

Artiklerne er skrevet af forfattere, der overvejende har en videnskabelig baggrund fra det fagområde, de skriver om. Alle artikler har mindst én forfatter, som der kan henvises til. Artiklerne redigeres af fagansvarlige. Det er derudover muligt for almene mennesker at bidrage gennem kommentarer eller gennem ændringsforslag til teksten, forslag af nye artikler og bidrag med billeder, som derefter skal godkendes af den fagansvarlige og af redaktøren før de kan blive inkluderede. Redaktørernes rolle er at udpege fagansvarlige, og sammen med dem redigere og tilrettelægge artiklerne. De planlægger derudover den overordnede fremgangsmåde og er ansvarlige for publicering og tekniske henseender.

Lex.dk har fået støtteerklæringer fra Danmarks Biblioteksforening, Danske Gymnasier, Danske Medier, Det Unge Akademi og Gymnasieskolernes Lærerforening.

Organisation 
Foreningens hjemsted er Københavns Kommune, hvor bestyrelsen mødes mindst én gang i kvartalet. Foreningen opererer med tre typer medlemskab: A, B og C. Medlemmer i kategori A stiller hver med én repræsentant. Medlemmer i kategori B stiller vælger én repræsentant i bestyrelsen. Bestyrelsen træffer beslutning om optagelse af Foreningens medlemmer.

Bestyrelsesmedlemmerne for A-medlemmerne er: Morten Hesseldahl for Gyldendal A/S, Joachim Malling for G.E.C. Gads Fond, Anders Bjarklev for Danske Universiteter og Christian Gorm Tortzen for Det Danske Sprog- og Litteraturselskab. Bestyrelsesformandsposten turnerer blandt de af A-medlemmerne udpegede bestyrelsesmedlemmer med 2-årige intervaller. Øvrige forlag kan optages som medlemmer af foreningen i medlemskategori B. Disse medlemmer kan på Foreningen Lex's årlige, ordinære generalforsamling udpege ét bestyrelsesmedlem, der er på posten i ét år. Universiteter, gymnasier, folkeskoler, biblioteker samt danske og udenlandske personer, virksomheder og institutioner kan blive optaget som medlemmer af Foreningen indenfor medlemskategori C.

Redaktionen på Den Store Danske samt sekretariatet for Foreningen Lex.dk ledes af chefredaktør Niels Elers Koch, mens Erik Henz Kjeldsen varetager den daglige ledelse af redaktionen. I februar 2022 var der 7 ansatte.

Danske Universiteter og Sektorforskningens Direktørkollegium (SEDERIK) indstiller medlemmer til Det Videnskabelige Råd i Foreningen Lex, hvorefter Foreningen Lex.dk's bestyrelse udpeger medlemmerne. Rådet består af 8-12 medlemmer, der mødes mindst én gang om året for bistå i at finde fagansvarlige til Den Store Danske. Anja Cetti Andersen er formanden for rådet.

Lex.dk indgår i et samarbejde med Store norske leksikon, som driver den tekniske platform, mens Foreningen Lex.dk og Trap Danmark betaler for drift og videreudvikling. Foreningen arbejder derudover med Ritzau og Scanpix, der udbyder billeder.

Formål 
Foreningen Lex.dk har følgende erklærede formål i deres vedtægt:

Opslagsværker 
Portalen inkluderer blandt andet opslagsværkerne Den Store Danske, Trap Danmark, Dansk Biografisk Leksikon, samt ordforklaringer fra Den Danske Ordbog. Redaktionen bag lex.dk har til opgave at opdatere Den Store Danske, der lå uændret fra 2017 indtil foreningens virke.

Derudover indeholder portalen følgende værker, før offentliggjort som bøger:
Danmarks Oldtid i fire bind (2001-2004) af Jørgen Jensen,

Gyldendals leksikon om Nordisk Mytologi (2. udgave 2009) af Finn Stefánsson,

Symbolleksikon (2009) af Finn Stefánsson,

Danmarkshistorien i 17 bind (2. udgave 2002-2005) med Olaf Olsen som hovedredaktør,

Dansk litteraturs historie (2002-2005) i fem bind med Klaus P. Mortensen og May Schack som hovedredaktører,

Gyldendals Teaterleksikon (2007) redigeret af Alette Scavenius,

Historien om børnelitteratur - dansk børnelitteratur gennem 400 år (2006) af Torben Weinreich,

Dansk Pattedyratlas (2007) redigeret af Hans J. Baagøe og Thomas Secher Jensen,

Naturen i Danmark i fem bind (2006-2013) med hovedredaktørerne Tom Fenchel, Gunnar Larsen, Peter Vestergaard, Peter Friis Møller og Kaj Sand-Jensen.

Referencer 

Websteder
Opslagsværker fra Danmark